વિધાનસભાનાં પરિણામની ત્રિ-રાશિ માંડીએ તો ૨૦૧૯ની લોકસભા ચૂંટણીમાં ભાજપને ૧૭ અને કોંગ્રેસને નવ બેઠકો મળી શકે, પરંતુ મજબૂત સંગઠન, મેન પાવર મેનેજમેન્ટ અને ચૂંટણી વ્યૂહરચનામાં માહેર ભાજપે સંભવત: ન્યૂનતમ નુકસાન થાય એ દિશામાં સફળ થવાની પૂરી કોશિશ કરી છે. તા. ૨૩મી મેના રોજ શું પરિણામ આવશે એ તો રામ જાણે, પરંતુ ભાજપે છેલ્લા છ મહિનામાં કોંગ્રેસના અડધો ડઝન  ઉમેદવારો તોડવાથી માંડીને લોકસભામાં દસ ઉમેદવારોનાં ચહેરા બદલવાનું જોખમ ખેડીને, જ્ઞાતિવાદ અને કોમવાદનાં સમીકરણો સંતુલિત કરીને જે વ્યૂહરચના ઘડી હતી, એ ખાસ્સી કાબિલેદાદ છે.